google/wiki40b huggingface dataset:
Πορεία των κυπριακών ομάδων στα ευρωπαϊκά κύπελλα ποδοσφαίρου

Οι κυπριακές ομάδες ανδρών συμμετέχουν στις διοργανώσεις της ΟΥΕΦΑ από την περίοδο 1963-64. Είχε προηγηθεί η ένταξη της Κυπριακής Ομοσπονδίας Ποδοσφαίρου στην ευρωπαϊκή συνομοσπονδία το 1962. Οι κυπριακές ομάδες έχουν συμμετάσχει σε τέσσερις ευρωπαϊκές διοργανώσεις:  Κύπελλο Πρωταθλητριών Ομάδων Ευρώπης (μετέπειτα Τσάμπιονς Λιγκ), Κύπελλο ΟΥΕΦΑ (μετέπειτα Γιουρόπα Λιγκ), Κύπελλο Κυπελλούχων Ευρώπης και Κυπέλλο Ιντερτότο. Συνολικά έχουν συμμετάσχει σε ευρωπαϊκές διοργανώσεις 16 διαφορετικές ομάδες.
Τις πρώτες δεκαετίες οι κυπριακές ομάδες δεχόντουσαν βαριές ήττες. Στη συνέχεια τα αποτελέσματα τους βελτιώνονταν συνεχώς. Οι κυπριακές ομάδες κέρδιζαν προκρίσεις και επί ισχυρότερων αντιπάλων. Το 2008 μία κυπριακή ομάδα, η Ανόρθωση, πέτυχε την πρόκριση της σε ομίλους ευρωπαϊκής διοργάνωσης, και από τότε τουλάχιστον μία ομάδα συμμετέχει σε όμιλο κάθε χρόνο. Η σημαντικότερη επιτυχία αποτελεί η πρόκριση και συμμετοχή του ΑΠΟΕΛ στα προημιτελικά του Τσάμπιονς Λιγκ την περίοδο 2011-12. Ακολουθεί η παρουσία της ίδιας ομάδας στη φάση των 16 του Γιουρόπα Λιγκ την περίοδο 2016-17.
Η θέση της Κύπρου στην κατάταξη της ΟΥΕΦΑ με το τέλος της περιόδου 2012-13 ήταν η 14η, η καλύτερη που είχε ποτέ.
Φινλανδική γλώσσα

Ιστορία

Πιστεύεται πως οι βαλτοφιννικές γλώσσες εξελίχθηκαν από μια πρωτοφιννική γλώσσα, από την οποία η σάμι χωρίστηκε γύρω στο 1500 π.Χ. – 1000 π.Χ. . Έχει προταθεί πως αυτή η πρωτοφιννική είχε τρεις διαλέκτους: την βόρεια, την νότια και την ανατολική. Οι βαλτοφιννικές γλώσσες διαχωρίστηκαν γύρω στον 1ο αιώνα.
Η πρώτη γραπτή μορφή των Φινλανδικών δημιουργήθηκε από τον Μίκαελ Αγκρίκολα, έναν Φινλανδό επίσκοπο, τον 16ο αιώνα. Βάσισε το σύστημα γραφής του στα Σουηδικά (που ήταν η επίσημη γλώσσα της Φινλανδίας την περίοδο εκείνη) στα Γερμανικά και τα Λατινικά. Αργότερα η γραπτή μορφή αναθεωρήθηκε από πολλούς ανθρώπους.
Η Μεταρρύθμιση σημάδευσε το πραγματικό ξεκίνημα της γραφής στα Φινλανδικά. Τον 16ο αιώνα μείζονα λογοτεχνικά επιτεύγματα συνετέθησαν στα Φινλανδικά από ανθρώπους σαν τους Πάαβαλι Γιούουστεν, Έρικ Σόρολαϊνεν και Γιάακκο Φίννο όπως επίσης και από τον ίδιο τον Αγκρίκολα. Τον 17ο αιώνα τα βιβλία στη Φινλανδία γράφονταν στα Φινλανδικά, τα Δανέζικα, τα Νορβηγικά, τα Εσθονικά, τα Λετονικά, τα Γερμανικά και τα Σουηδικά. Ωστόσο, τα σημαντικότερα βιβλία γράφονταν ακόμα στα Λατινικά. Τα Φινλανδικά και τα Σουηδικά ήταν μικρές γλώσσες ελλάσσονος σημασίας.

Ταξινόμηση

Τα Φινλανδικά είναι μέλος του Φιννοουγγρικού κλάδου της Ουραλικής γλωσσικής οικογένειας, Τα Φινλανδικά τυπολογικά είναι μια συνθετική γλώσσα συγκολλητικού τύπου. Τροποποιούν τις μορφές των ουσιαστικών και των ρημάτων ανάλογα με τον ρόλο τους στην πρόταση με την προσθήκη διακριτών επιθημάτων.

Γεωγραφική κατανομή

Τα Φινλανδικά ομιλούνται από περίπου 6 εκατομμύρια ανθρώπους, βασικά στη Φινλανδία. Υπάρχουν μικρές Φινλανδόφωνες μειονότητες στην Σουηδία, Νορβηγία, Ρωσία και Εσθονία. Επιπροσθέτως, μερικές εκατοντάδες χιλιάδες μεταναστών Φινλανδών στη Σουηδία, καθώς επίσης στην Βόρεια Αμερική παραμένουν κάποιες κοινότητας Φινλανδόφωνων μεταναστών, βασικά στην Άνω Χερσόνησο του Μίσιγκαν.

Επίσημη γλώσσα

Τα Φινλανδικά είναι μία από τις δύο επίσημες γλώσσες της Φινλανδίας (η άλλη είναι η Σουηδική γλώσσα, που ομιλείται από μια μειονότητα του 5%) και είναι μία από τις επίσημες γλώσσες της Ευρωπαϊκής Ένωσης. Στη Σουηδία αναγνωρίζεται ως επίσημη μειονοτική γλώσσα.
Κρίσι Μόραν

Βιογραφία

Γεννήθηκε στις 22 Δεκεμβρίου 1975 στο Σαν Ντιέγκο της Καλιφόρνιας και μεγάλωσε στο Τζάκσονβιλ της Φλόριντας. Αργότερα μετακόμισε στο Λας Βέγκας και στο Λος Άντζελες. Η καταγωγή της είναι από ευσεβή χριστιανική οικογένεια από την Αγγλία και Ιρλανδία, ενώ έχει και ρίζες από την Πολυνησία. Ο πατέρας της ήταν πρεσβύτερος. Η Κρίσι ήρθε αντιμέτωπη με την σκληρή πραγματικότητα από παιδί, εξαιτίας του χωρισμού των γονέων της και λόγω του προβλήματος του πατέρα της με το πιοτό. Ακολούθησε σειρά βιασμών από διάφορους άνδρες πριν ενηλικιωθεί. Στην εφηβεία τυραννήθηκε από βαριά μελαγχολία και κόμπλεξ κατωτερότητας. Όταν έμεινε έγγειος στα 18, η μητέρα της την έπεισε να κάνει έκτρωση επειδή ο φίλος της δεν είχε σχέδια γάμου. Τότε ήταν, που οι φίλοι της την έπεισαν να γίνει γυμνό φωτομοντέλο για να αποκτήσει δικά της λεφτά. Άρχισε να εργάζεται στον ερωτικό τομέα το 1999, αρχικά ως φωτομοντέλο. Ένα χρόνο αργότερα πόζαρε σε φωτογραφίες σκληρού πορνό, και το 2001 κυκλοφόρησε στο ημερολόγιο της εταιρίας Castrol-Oil, και του περιοδικού «Lowrider». Την ίδια εποχή ίδρυσε τον εμπορικό ιστότοπο «Club Crissy», στην οποία αρχικά δημοσίευε ελαφριές ερωτικές φωτογραφίες, ενώ αργότερα ακολούθησαν σκηνές σκληρού πορνό με άνδρες, δονητές, καθώς και άλλες φετιχιστικού και λεσβιακού περιεχομένου. Το 2005 προτάθηκε από το περιοδικό «Putain» για βραβεί στην κατηγορία „The Most Recognisable Adult Actress“ και κυκλοφόρησε στην κεντρική σελίδα του High Society. Για να καταπνίγει τα αισθήματα αηδίας που ένοιωθε, έκανε κατάχρηση οινοπνεύματος και ναρκωτικών. Το 2006 αποσύρθηκε από την πορνογραφία και αφιερώθηκε στην χριστιανική θρησκεία ζητώντας λύτρωση κοντά στον Ιησού Χριστό, και έγραψε ένα πολυσέλιδο γράμμα για να αποφύγουν άλλοι τα λάθη που έκανε αυτή. Επέστρεψε στον κινηματογράφο το 2008 παίρνοντας μέρος στην ταινία «Oversold», η οποία είναι μη ερωτικού περιεχομένου και διηγείται την ιστορία ενός πάστορα, στον οποίο ο θεός ανέθεσε να παντρευτεί μια πόρνη.
2317 Γκάλυα

Φυσικά χαρακτηριστικά

O φασματικός τύπος της Γκάλυα είναι S (λιθώδης). Η Γκάλυα περιστρέφεται γύρω από τον εαυτό της μία φορά κάθε 2 ως 3 ώρες περίπου, μία πολύ γρήγορη περιστροφή.
Ενεργοί Πολίτες

Ιστορικό

Οι Ενεργοί Πολίτες ιδρύθηκαν ως πολιτικός σχηματισμός το 2002, αποτελώντας τη συνέχεια του νομαρχιακού συνδυασμού των αυτοδιοικητικών εκλογών για την Υπερνομαρχία Αθηνών-Πειραιώς, υπό τον Μανώλη Γλέζο.
Το 2004, οι Ενεργοί Πολίτες συμμετείχαν, μαζί με τις περισσότερες οργανώσεις του «Χώρου Διαλόγου για την Ενότητα και Κοινή Δράση της Αριστεράς», στο σχηματισμό του Συνασπισμού Ριζοσπαστικής Αριστεράς, με τον οποίο συμμετείχαν στις εθνικές εκλογές του ίδιου έτους, ενώ, στις ευρωεκλογές υποστήριζε των συνδυασμό «Γυναίκες για μια άλλη Ευρώπη».
Με το ΣΥ.ΡΙΖ.Α. κατήλθαν και στις βουλευτικές εκλογές του 2007, του 2009, καθώς και στις ευρωεκλογές της ίδιας χρονιάς, χωρίς όμως να εκλέξουν αντιπροσώπους. Στις εκλογές του Μαΐου και του Ιουνίου του 2012, λόγω της ανάδειξης του ΣΥ.ΡΙΖ.Α. στη θέση της αξιωματικής αντιπολίτευσης, εξέλεξαν ένα βουλευτή, το Μανώλη Γλέζο, ο οποίος είχε τοποθετηθεί επικεφαλής του ψηφοδελτίου Επικρατείας.
Το 2013, στο Ιδρυτικό Συνέδριο του ΣΥ.ΡΙΖ.Α., ο Μανώλης Γλέζος διαφώνησε με την αυτοδιάλυση των συνιστωσών του ΣΥ.ΡΙΖ.Α. και δήλωσε ότι οι Ενεργοί Πολίτες δε θα αυτοδιαλυθούν.
Ένα χρόνο αργότερα, στις ευρωεκλογές του 2014, οι Ενεργοί Πολίτες συμμετείχαν, με υποψήφιο στα ψηφοδέλτια του ΣΥ.ΡΙΖ.Α., το Μανώλη Γλέζο. Ο ΣΥ.ΡΙΖ.Α. κέρδισε τις εκλογές, και ο Γλέζος εκλέχτηκε ευρωβουλευτής, πρώτος σε σταυρούς προτίμησης (466.902) μεταξύ όλων των υποψηφίων, όλων των κομμάτων.
Στις εκλογές του Ιανουαρίου του 2015, στις οποίες ο ΣΥ.ΡΙΖ.Α. κατέλαβε την πρώτη θέση, εξελέγη βουλευτής η Ευαγγελία Καρακώστα. Μετά την υπογραφή του τρίτου προγράμματος στήριξης της ελληνικής οικονομίας από την κυβέρνηση του Αλέξη Τσίπρα, οι Ενεργοί Πολίτες αποχώρησαν από το ΣΥ.ΡΙΖ.Α. και στις πρόωρες εκλογές του Σεπτεμβρίου του 2015 υποστήριξαν τη Λαϊκή Ενότητα του Παναγιώτη Λαφαζάνη, με το Μανώλη Γλέζο να τίθεται επικεφαλής του ψηφοδελτίου Επικρατείας.
Daily Naya Diganta

Η Daily Naya Diganta (βεγγαλικά: দৈনিক নয়া দিগন্ত, Doinik Noya Digonto) είναι μια Βεγγαλική ημερήσια εφημερίδα που εκδίδεται στο Μπαγκλαντές από το 2004.

Ιστορία

Είναι μέρος της Diganta Media Corporation, η οποία ανήκε στον Μιρ Κουασέμ Αλί, ένα μπανγκλαντεσιανό πολιτικό του κόμματος Τζαμμάτ-ε-Ισλάμι. Το τηλεοπτικό κανάλι Diganta TV, είναι μια αδελφή εταιρεία της εφημερίδας. Το κανάλι ξεκίνησε την λειτουργία του τον Αύγουστο του 2008. Ο Αλαμγκίρ Μαχιουντίν είναι ο εκδότης της Naya Diganta.

Τακτικοί αρθογράφοι

Δημοφιλείς αρθρογράφοι που γράφουν τακτικά στην καθημερινή εφημερίδα είναι ο Έμπνε Γκολάμ Σαμάντ, ο Σερατζούρ Ραχμάν, ο Σαφίκ Ρεχμάν, ο Δρ. Τουχίν Μαλίκ, ο Σαγιέντ Μοχάμεντ Ιμπραήμ, ο Γκολάμ Μάουλα Ρόνι, ο Αλφάζ Ανάμ, ο εκδότης Αλαμγκίρ Μαχιουντίν και άλλοι. Ο μαχητής για την ελευθερία του Μπαγκλαντές Μπονγκομπίρ Καντέρ Σιντίκι επίσης έχει γράψει τακτικά στην εφημερίδα.

Κυκλοφορία

Λέγεται ότι η κυκλοφορία της εφημερίδας ξεπερνά τα 200.000 αντίτυπα.

Συμπληρώματα

Η εφημερίδα έχει δύο δημοφιλή εβδομαδιαία συμπληρώματα, τα περιοδικά διασκέδασης Θεραπεία και Αμποκάς. Η εφημερίδα επίσης εκδίδει τα συμπληρώματα Σατρόνγκ (ένα περιοδικό για τον τρόπο ζωής) και το μηνιαίο περιοδικό Όννο Εκ Ντιγκάντα.
Επί του παρόντος, η εφημερίδα είναι μια από τις φθηνότερες στη χώρα. Αρχικά κυκλοφόρησε στην τιμή των 5 τάκα, και αργότερα αυξήθηκε σε 6 και 8 τάκα, φτάνοντας στη συνέχεια τα 10 τάκα.

Διαμάχη

Ένας δημοσιογράφος της εφημερίδας προειδοποιήθηκε για παραποίηση μιας δήλωσης μάρτυρα στο Διεθνές Δικαστήριο Εγκλημάτων τον Ιανουάριο του 2012. Στις 17 ιουνίου 2012 ο πρόεδρος της εταιρείας συμμετοχών Μιρ Κουασέμ Αλί συνελήφθη από το Τάγμα Άμεσης Δράσης με την κατηγορία των εγκλημάτων πολέμου κατά τη διάρκεια του Απελευθερωτικού Πολέμου του Μπανγκλαντές. Καταδικάστηκε σε θάνατο από το Διεθνές Δικαστήριο Εγκλημάτων. Ο Υπουργός Πληροφοριών του Μπανγκλαντές Χασανούλ Χακ Ινού κατηγόρησε την εφημερίδα ότι ασκούσε "προπαγάνδα" κατά του Διεθνούς Δικαστηρίου Εγκλημάτων.
Ανδρέας Καλογεράς

Βιογραφικά στοιχεία

Γεννήθηκε το 1937 στον Σπαρτιά Τριχωνίδας Αιτωλοακαρνανίας. Αποφοίτησε από τη Σχολή Αξιωματικών Χωροφυλακής και από τη Νομική Σχολή του Πανεπιστημίου Αθηνών.
Διετέλεσε διευθυντής της Ασφάλειας Πατρών, αστυνομικός διευθυντής Αχαΐας, γενικός επιθεωρητής Αστυνομίας Πελοποννήσου και, από το Δεκέμβριο του 1986, γενικός αστυνομικός διευθυντής Αττικής.
Τον Απρίλιο του 1988 έγινε αρχηγός της Ελληνικής Αστυνομίας διαδεχόμενος τον Νίκωνα Αρκουδέα, παραμένοντας ως τον Ιούλιο του 1989.
Απεβίωσε τον Απρίλιο του 2016 και κηδεύτηκε από τον Ιερό Μητροπολιτικό Ναό Αγίου Χαραλάμπους, στην Πρέβεζα.
Ghetonia

Οι Ghetonia (Γειτονία) είναι ελληνόφωνο (κατωιταλικά) συγκρότημα παραδοσιακής, κυρίως, μουσικής από την Γκρετσία Σαλεντίνα της νότιας Ιταλίας.
Δημιουργήθηκε το 1992 από τους: Ρομπέρτο Λίτσι (τραγούδι και κιθάρα, μέλος του παλαιότερου συγκροτήματος Canzoniere Grecanico Salentino), Σαλβατόρε Κοτάρντο (σαξόφωνο) και Πιεράντζελο Κολούτσι, με σκοπό την διατήρηση και αναβίωση της μουσικής, της γλώσσας και της πολιτιστικής παράδοσης της περιοχής.
Η παρέα αυτή μεγάλωσε κατά τα επόμενα χρόνια με μουσικούς όπως τον Εμανουέλε Λίτσι (τραγούδι, κιθάρα), τον Φράνκο Νούτσο (κρουστά), τον Άντζελο Ούρσο (κοντραμπάσο), τον Αντμίρ Σκουρτάι (ακορντεόν) , τον Μάσιμο Πίνκα (κοντραμπάσο), τον Αντόνιο Κοτάρντο (φλάουτο) και τον Τζώρτζο Βέντολα (κοντραμπάσο).
Πέρα από την Ιταλία και την Ελλάδα όπου οι εμφανίσεις τους είναι συχνές, οι Γειτονία έχουν κάνει πολλές συναυλίες και στα Βαλκάνια, στην Κούβα και στις ΗΠΑ.
Türk Ajansı Kıbrıs

Το TAK, Türk Ajansı Kıbrıs (Τουρκικό Πρακτορείο Ειδήσεων-Κύπρος) είναι το πρακτορείο ειδήσεων στην Τουρκική Δημοκρατία της Βόρειας Κύπρου. Οι αρμοδιότητες του είναι να διαδίδει τα νέα της ΤΔΒΚ στο εξωτερικό και να παρέχει τις διεθνείς ειδήσεις στην ΤΔΒΚ.

Ιστορία και Εξέλιξη

Το TAK ιδρύθηκε στις 21 Δεκεμβρίου του 1973 από τον δημοσιογράφο Σαίντ Αρίφ Τερζίογλου. Το TAK διοικείται από εφταμελές Διοικητικό Συμβούλιο και είναι "αφιερωμένο στις αρχές της δικαιοσύνης και της αμεροληψίας κατά τη διάδοση των ειδήσεων, τόσο εξωτερικά όσο και εσωτερικά".

Περιοχές εξυπηρέτησης

Το πρακτορείο παρέχει ειδήσεις στον τύπο της Τουρκικής Δημοκρατίας της Βόρειας Κύπρου, την τηλεόραση Μπαϊράκ και άλλα ΜΜΕ της Τουρκίας. Επίσης παρέχει ειδήσεις στο πρακτορείο Αναντολού και την τουρκική ραδιοτηλεόραση.

Σχέσεις με ξένες υπηρεσίες

Το TAK παρέχει ειδήσεις σε κορυφαία διεθνή πρακτορεία ειδήσεων, όπως τα Reuters, AP, AFP, IRNA και λαμβάνει νέα από το Reuters. Το TAK είναι ιδρυτικό μέλος της Ένωσης των Πρακτορείων Ειδήσεων Τουρκόφωνων Χωρών.

Στάση για το TAK από την Κυπριακή Δημοκρατία

Στην Κύπρο, οι ειδήσεις που εισάγει η κυπριακή κυβέρνηση από το ΤΑΚ ξεκινούν με την φράση "Παράνομο ειδησεογραφικό πρακτορείο ΤΑΚ".
Καλλιρρόη Μυριαγκού

Βιογραφία

Μεγάλωσε στο Μόντρεαλ του Καναδά. Μόλις τελείωσε το σχολείο, επέστρεψε στην Ελλάδα προκειμένου να σπουδάσει υποκριτική. Αποφοίτησε από τη Δραματική Σχολή Βεάκη το 1994. Η πρώτη της τηλεοπτική εμφάνιση - αλλά και αυτή που την έκανε γνωστή στο ευρύ κοινό - ήταν μέσα από την κωμική σειρά του ΑΝΤ1, Κωνσταντίνου και Ελένης, που προβλήθηκε τις σεζόν 1998-2000, με το ρόλο της ευαίσθητης Ματίνας Μανταρινάκη. Το σενάριο της σειράς έγραψαν οι Χάρης Ρώμας & Άννα Χατζησοφιά, ενώ την σκηνοθεσία ανέλαβε ο Κώστας Λυχναράς. Ύστερα πρωταγωνίστησε σε αρκετές ακόμη σειρές, με πιο γνωστή την Νταντά, που προβλήθηκε από το Mega Channel, τις σεζόν 2003-2005.
Βόρειο Σαν Νικολάς

Έκταση

Το Βόρειο Σαν Νικολάς έχει έκταση 23.19 km². Κατατάσσεται τέταρτη μεγαλύτερη μετά το Σάντα Κρουζ, το Τάνκι Λέντερτ και τη Σαβανέτα.
Λουδοβίκος του Δυρραχίου

Βιογραφία

Ήταν ο τρίτος γιος του Φιλίππου Γ΄ κόμη του Εβρέ και της Ιωάννας Β΄ της Ναβάρρας, κόρης του Λουδοβίκου Ι΄ της Γαλλίας.
Κληρονόμησε την κομητεία του Μπωμόν-λε-Ροζέ από τον πατέρα του το 1343. Έλαβε μέρος υπέρ του αδελφού του Καρόλου Β΄ της Ναβάρρας στον πόλεμο εναντίον του Καρόλου (Ε΄) τότε δελφίνου. Με τον δεύτερο γάμο του έγινε δούκας του Δυρραχίου και απέκτησε δικαίωμα στο βασίλειο της Αλβανίας, την οποία έπρεπε να καταλάβει. Έλαβε βοήθεια από τον αδελφό του και τον βασιλιά της Γαλλίας για την κατάληψη της Αλβανίας· το Δυρράχιο, που ήταν ό,τι έμεινε από το βασίλειο, βρισκόταν στα χέρια του Καρόλου Τόπια. Το 1372 έφερε τη Ναβαρρική Εταιρεία μισθοφόρων, η οποία είχε πολεμήσει μαζί του κατά τον πόλεμο στη Γαλλία, για να τον συνδράμει στην ανακατάληψη του Δυρραχίου. 
Οι τάξεις της αυξήθηκαν σημαντικά το 1375 με την εισέλευση νέων μισθοφόρων, κατευθείαν από τη Ναβάρρα. Πολλά έγγραφα διασώθηκαν, που μας λένε την περίπλοκη φύση του στρατιωτικού σχεδιασμού και της μηχανικής, που ανελήφθησαν για την εξασφάλιση της επιτυχίας. Αυτά έφθασαν για την κατάληψη της πόλης στα μέσα του θέρους του 1376. Ο Λουδοβίκος απεβίωσε λίγο μετά.

Οικογένεια

Νυμφεύτηκε πρώτα το 1358 τη Μαρία του Λιζαραζού. 
Το 1366 έκανε δεύτερο γάμο με την Ιωάννα των Καπετιδών-Ανζού δούκισσα του Δυρραχίου, κόρη του Καρόλου δούκα του Δυρραχίου. 
Δεν απέκτησε τέκνα.
Κάσπαρ Σβένκφελντ

Μεταρρυθμιστικές ιδιαιτερότητες

Ο Σβένκφελντ  φέρεται ότι ήρθε σε επαφή με τις αρχές της μεταρρύθμισης  μέσω του Τόμας Μούντζερ και του Αντρέας Κάρλσταντ. Ωστόσο, φαίνεται πως ανέπτυξε τις δικές του αρχές, γεγονός που τον οδήγησε σε ρήξη με τον Λούθηρο, πέρα από τη διαμάχη για την ευχαριστία (1524). Είχε τις δικές του απόψεις σχετικά με τα μυστήρια -το δόγμα της ουράνιας σάρκας είναι τέτοιο παράδειγμα– που ανέπτυξε σε στενή συνεργασία με τον ανθρωπιστή συνάδελφό του Βάλεντιν Κράουτβαλντ (1465–1545). Οι οπαδοί του έγιναν νέα αίρεση, η οποία κηρύχθηκε παράνομη στη Γερμανία, αλλά οι ιδέες του επηρέασαν τον αναβαπτισμό, τον πουριτανισμό στην Αγγλία και τον πιετισμό στην ηπειρωτική Ευρώπη.

Φιλοσοφία

Ο Σβένκφελντ φέρεται πως είχε την εμπειρία μια πνευματικής αφύπνισης που αποκάλεσε "επίσκεψη του Θεού". Φαίνεται επίσης ότι επηρεάστηκε ιδιαίτερα από τον Λούθηρο σε σημείο ώστε να ασπαστεί τον Λουθηρανισμό και να γίνει σπουδαστής των Γραφών. Το 1521, ο Σβένκφελντ έγινε ιεροκήρυκας και το 1522 έλκυσε τον Δούκα Φρειδερίκο Β΄ στον Προτεσταντισμό απέρριψε την ιδέα του Λούθηρου για την πραγματική παρουσία του Χριστού και επιχείρησε φιλοσοφική ερμηνεία της θείας ευχαριστίας, η οποία απορίφθηκε από τον Λούθηρο. Ο Σβένκφελντ άρχισε να κηρύσσει ότι στην πραγματικότητα ο πιστός συμμετέχει σε κοινωνία του πνευματικού σώματος του Χριστού. 
Αν και στιβαρός υποστηρικτής της μεταρρύθμισης ασκούσε κριτική στους μεταρρυθμιστές, όταν θεωρούσε ότι κατέληγαν σε ακρότητες. Έδωσε έμφαση στο γεγονός ότι για να είναι κανείς αληθινός χριστιανός δεν αρκεί να αλλάξει μόνον εξωτερικά, αλλά και εσωτερικά. Εξαιτίας των διαφορών του με τον Λούθηρο, ο Σβένκφελντ ακολούθησε έναν δικό του «μέσο δρόμο» στις φιλοσοφικές και θεολογικές του ενατενίσεις.

Εξορία και θάνατος

Ο Σβένκφελντ  αυτοεξορίστηκε από τη Σιλεσία το 1529, ώστε να μην ασκείται πίεση στον Δούκα Φρειδερίκο Β΄. Έζησε στο Στρασβούργο από το 1529–1534 και κατόπιν στη Σουαβία. Το 1561, ασθένησε από δυσεντερία και σταδιακά εξασθένισε έως τον θάνατό του στις 10 Δεκεμβρίου, 1561, στην Ουλμ. Είναι ενδεικτικό των θρησκευτικών συγκρούσεων στον χριστιανικό κόσμο της εποχής του το γεγονός ότι ο θάνατος και ο τόπος ταφής του παρέμεινα μυστικά.

Έργα

Ο Σβένκφελντ εξόριστος δημοσίευσε το έργο του Η μεγάλη ομολογία της δόξας του Χριστού, που θεωρήθηκε από πολλούς αιρετικό. Συνέγραψε επίσης πολλά ερμηνευτικά έργα επί των Γραφών στη δεκαετία 1550, συχνά ως απαντήσεις στις επιθέσεις του Λουθηρανού μεταρρυθμιστή Ματίας Φλάκιου Ιλλυρικού. Το συνολικό corpus εκδόθηκε σε 15 τόμους μεταξύ του 1907 και του 1939
Μαρία Θηρεσία Τσύμπο-Μαλασπίνα

Βιογραφία

Ήταν κόρη του Αλντεράνο Α΄ δούκα της Μάσσα & Καρράρα και της Ρικάρντα Γκοντζάγκα, κόρης του Καμίλο κόμη της Νοβελάρα.
Αλβέρτος Α΄ του Ναμύρ

Βιογραφία

Ήταν ο πρωτότοκος γιος του Ροβέρτου Α΄ κόμη του Λόμμε(γκαου) και έγινε κόμης του Ναμύρ το 998.
1-φθοροπροπάνιο

Ονοματολογία

Η ονομασία «φθοροπροπάνιο» προέρχεται από την ονοματολογία κατά IUPAC. Συγκεκριμένα, το πρόθεμα «προπ-» δηλώνει την παρουσία τριών (3) ατόμων άνθρακα ανά μόριο της ένωσης, το ενδιάμεσο «-αν-» δείχνει την παρουσία μόνο απλών δεσμών μεταξύ ατόμων άνθρακα στο μόριο και η κατάληξη «-ιο» φανερώνει ότι δεν περιέχει χαρακτηριστικές ομάδες που έχουν χαρακτηριστικές καταλήξεις. Το αρχικό πρόθεμα «φθορο-» δηλώνει την παρουσία ενός (1) ατόμου φθορίου ανά μόριο της ένωσης. Τέλος, ο αρχικός αριθμός θέσης «1-», δηλώνει τον αριθμό θέσης του ατόμου του άνθρακα με το οποίο ενώνεται το άτομο του φθορίου, για να διαχωριστεί η ένωση από την ισομερή της.
Ο κωδικός HFC-281 παράγεται ως εξής: Το HFC προέρχεται από την αγγλόφωνη λέξη HydroFluoroCarbon. Το πρώτο ψηφίο (2) σημαίνει ότι η ένωση περιέχει 2+1 = 3 άτομα άνθρακα (ανά μόριο). Το δεύτερο ψηφίο (8) σημαίνει ότι η ένωση περιέχει 8 - 1 = 7 άτομα υδρογόνου. Και, τέλος, το τελευταίο ψηφίο (1), σημαίνει ότι η ένωση περιέχει ένα (1) άτομο φθορίου.

Με υποκατάσταση χλωρίου από φθόριο

Με επίδραση φθοριούχου υφυδραργύρου (Hg₂F₂) σε 1-χλωροπροπάνιο (CH₃CH₂CH₂Cl):

Με προσθήκη φθορομεθανίου σε αιθένιο

Με προσθήκη φθορομεθάνιου σε αιθένιο παράγεται 1-φθοροπροπάνιο:

Με προσθήκη υδραλογόνου σε κυκλοπροπάνιο

Με προσθήκη υδροφθορίου (ΗF) σε κυκλοπροπάνιο παράγεται 1-φθοροπροπάνιο:

Υποκατάσταση από χλώριο

Με επίδραση χλωριούχου ασβεστίου σε 1-φθοροπροπάνιο παράγεται 1-χλωροπροπάνιο:

Υποκατάσταση από φαινύλιο

Με επίδραση τύπου Friedel-Crafts σε βενζολίου παράγεται προπυλοβενζόλιο:

Παραγωγή οργανομεταλλικών ενώσεων

1. Με λίθιο (Li σχηματίζει προπυλολίθιο:
2. Με μαγνήσιο (Mg) σχηματίζει προπυλομαγνησιοφθορίδιο:

Περιφθορίωση

Το 1-φθοροπροπάνιο αντιδρά με το τριφθοριούχο κοβάλτιο, αντικαθιστώντας όλα τα άτομα υδρογόνου με άτομα φθορίου. Έτσι παράγεται (κυρίως) οκταφθοροπροπάνιο:

Αναγωγή

1. Με λιθιοαργιλλιοϋδρίδιο (LiAlH₄) παράγεται προπάνιο.:
2. Με «υδρογόνο εν τω γενάσθαι», δηλαδή μέταλλο + οξύ παράγεται προπάνιο.:
3. Με σιλάνιο, παρουσία τριφθοριούχου βορίου, παράγεται προπάνιο:
4. Αναγωγή από ένα αλκυλοκασσιτεράνιο. Π.χ.:

Αντιδράσεις προσθήκης

1. Σε αλκένια. Π.χ. με αιθένιο (CH₂=CH₂) παράγει 1-φθοροπεντάνιο (CH₃CH₂CH₂CH₂CH₂F):
2. Σε αλκίνια. Π.χ. με αιθίνιο (HC≡CH) παράγει 1-φθορο-1-πεντένιο (CH₃CH₂CH₂CH=CHF):
3. Η αντίδραση του 1-φθοροπροπανίου με συζυγή αλκαδιένια αντιστοιχεί κυρίως σε 1,4-προσθήκη, αν και είναι επίσης δυνατές η 1,2-προσθήκη και η 3,4-προσθήκη, με τη χρήση κατάλληλων συνθηκών. Π.χ:
4. Σε κυκλοαλκάνια που έχουν τριμελή ή τετραμελή δακτύλιο. Π.χ. με κυκλοπροπάνιο παράγει 1-φθορεξάνιο:
5. Σε ετεροκυκλικές ενώσεις που έχουν τριμελή ή τετραμελή δακτύλιο. Π.χ. με εποξυαιθάνιο παράγει προποξυ-2-φθοραιθάνιο:

Αντίδραση απόσπασης

Με απόσπαση υδροφθορίου (HF) από 1-φθοροπροπάνιο παράγεται προπένιο:
Οροσειρά Σιχοτέ-Αλίν

Η Σιχοτέ-Αλίν (Сихотэ́-Али́нь) είναι μία δασώδης οροσειρά στα Κράι Πριμόρσκι και Χαμπάροφσκ της ανατολικής ασιατικής Ρωσίας, που εκτείνεται για περίπου 900 χιλιόμετρα, βορειοανατολικά του Βλαδιβοστόκ και παράλληλα προς την ακτή του Ειρηνικού Ωκεανού. Οι υψηλότερες κορυφές της είναι το τραπεζοειδές όρος Ταρντόκι Γιάνι, με υψόμετρο 2.077 μέτρα πάνω από την επιφάνεια της θάλασσας, το όρος Κο (2.003 μέτρα) στο Κράι Χαμπάροφσκ και το όρος Ανίκ (1.933 μέτρα) στο Κράι Πριμόρσκι. Το Ταρντόκι Γιάνι βρίσκεται σε γεωγραφικές συντεταγμένες 45°20΄ Β, 136°10΄ Α.

Πανίδα

Παρά το ότι η οροσειρά βρίσκεται στην εύκρατη ζώνη, είδη τυπικά της βόρειας τάιγκα (όπως ο τάρανδος και η καφέ αρκούδα) συνυπάρχουν με ημιτροπικά είδη, όπως η λεοπάρδαλη του Αμούρ, η τίγρη της Σιβηρίας και η ασιατική μαύρη αρκούδα. Η περιοχή φιλοξενεί πολύ λίγους γκρίζους λύκους, εξαιτίας του ανταγωνισμού με τις τίγρεις. Το γηραιότερο δένδρο που έχει εντοπισθεί στην οροσειρά είναι ένας ιαπωνικός ίταμος ηλικίας χιλίων ετών.

Ιστορία

Στις δεκαετίες του 1910 και του 1920, η Σιχοτέ-Αλίν εξερευνήθηκε επί μακρόν από τον Βλαντίμιρ Αρσένιεφ (1872-1930), που περιέγραψε τις περιπέτειές του σε αρκετά βιβλία, ιδίως στο Ντέρσου Ούζαλα (Дерсу Узала, 1923), το οποίο έγινε και βραβευμένη κινηματογραφική ταινία το 1975 από τον Ακίρα Κουροσάβα. Τα μεγάλα καταφύγια άγριας ζωής Σιχοτέ-Αλίν και Λαζό συστήθηκαν το 1935 για τη διαφύλαξη της ασυνήθιστης πανίδας της περιοχής.
Στις 12 Φεβρουαρίου 1947 ένας από τους μεγαλύτερους σιδηρομετεωρίτες στην ιστορία έπεσε στην περιοχή της οροσειράς. Ο Μετεωρίτης Σιχοτέ-Αλίν εξερράγη στην ατμόσφαιρα κατά την πτώση του, διασπείροντας κάπου 70 τόνους μετάλλου σε μία ελλειπτικού σχήματος περιοχή 1300 στρεμμάτων. Μερικοί κρατήρες προσκρούσεως ανακαλύφθηκαν, από τους οποίους ο μεγαλύτερος είχε διάμετρο περίπου 27 μέτρα.
Το 2001 η UNESCO ενέταξε το κεντρικό τμήμα της οροσειράς Σιχοτέ-Αλίν στα Μνημεία Παγκόσμιας Κληρονομιάς, αναφέροντας τη σημασία της για «την επιβίωση απειλούμενων ειδών, όπως η πάπια Mergus squamatus, ο μπούφος-ψαράς Bubo blakistoni και η τίγρη της Σιβηρίας». Η ακριβής περιοχή που οριοθετήθηκε ως «Μνημείο Παγκόσμιας Κληρονομιάς» έχει συνολική έκταση 16.319 km², εκ των οποίων η περιοχή-πυρήνας απόλυτης προστασίας (ζαποβέντνικ) του Εθνικού Δρυμού Σιχοτέ-Αλίν κατέχει τα 3.985 km². Η πρόσβαση στη δεύτερη γίνεται μόνο με τη συνοδεία φυλάκων.
Άτλι Ντάνιελσεν

Καριέρα

Ξεκίνησε την καριέρα του από την ΚΙ Κλάκσβικ, παίζοντας το πρώτο του παιχνίδι το 2000. Αφότου αποτέλεσε βασικό στέλεχος της Εθνικής ομάδας της πατρίδας του. πήγε δανεικός στη νορβηγική Sogndal. Στη συνέχεια υπέγραψε στην δανέζικη Boldklubben Frem. Ακολούθησαν οι ΚΙ Κλάκσβικ, FC Roskilde και Β36 Τόρσχαβν.

Διεθνής καριέρα

Ο Άτλι Ντάνιελσεν αποτελεί βασική μονάδα της Εθνικής Νήσοι Φερόε. Έκανε το ντεμπούτο του τον Απρίλιο του 2003 σε φιλικό παιχνίδι με αντίπαλο το Καζακστάν.
Fire of Unknown Origin

Ηχογράφηση

Οι ηχογραφήσεις του δίσκου πραγματοποιήθηκαν στα Kingdom Sound Studios του Λονγκ Άιλαντ της Νέας Υόρκης, με παραγωγό τον Μάρτιν Μπερτς, για δεύτερη συνεχόμενη φορά, αφού είχαν συνεργαστεί και πάλι στο "Cultösaurus Erectus".

Σύνθεση

Στην σύνθεση του ομώνυμου κομματιού συμμετείχε η Πάτι Σμιθ, ενώ στο "Veteran of the Psychic Wars" συνεργάστηκαν για άλλη μια φορά με τον Μάικλ Μούρκοκ, με τους στίχους του να μιλούν για την ενσάρκωση του Αιώνιου Προμάχου, που εμφανίζεται συχνά στα βιβλία του Μούρκοκ. Το τραγούδι έκανε την εμφάνιση του και στο σάουντρακ της ταινίας "Heavy Metal".
Στην δημιουργία του "Joan Crawford" συνεισέφεραν οι Τζακ Ριγκ και Ντέιβιντ Ρότερ και αναφέρεται στην ηθοποιό της δεκαετίας του '20 και του '30, αλλά και την κόρη της, Κριστίνα.
Στο "Burnin' for You" συνεργάστηκαν και πάλι με τον Ρίτσαρντ Μέλτζερ και αρχικός τίτλος του κομματιού ήταν "Burn Out The Night". Στους πρώτους οκτώ στίχους του κομματιού αναφέρεται η λέξη "Home" και στους οκτώ επόμενους η λέξη "Time".

Εμπορική επιτυχία

Το "Fire of Unknown Origin" σκαρφάλωσε στο Top-30 στην Μεγάλη Βρετανία, τις Ηνωμένες Πολιτείες και τον Καναδά, βοηθούμενο από την επιτυχία του σινγκλ "Burnin' for You", το οποίο αποτέλεσε το δεύτερο και τελευταίο Top-40 σινγκλ τους. Το άλμπουμ βραβεύθηκε ως χρυσός δίσκος, ενώ το σινγκλ ανέβηκε στην κορυφή των Hot Mainstream Rock Tracks του Billboard.